CELEX: 62017TN0257
Language: el
Date: 2017-05-03 00:00:00
Title: Υπόθεση T-257/17: Προσφυγή της 3ης Μαΐου 2017 — RE κατά Επιτροπής

10.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 221/33
            
         Προσφυγή της 3ης Μαΐου 2017 — RE κατά Επιτροπής
   (Υπόθεση T-257/17)
   (2017/C 221/46)
   Γλώσσα διαδικασίας: η αγγλική
   
      Διάδικοι
   
   
      Προσφεύγων: RE (εκπρόσωπος: Σ. Παππάς, δικηγόρος)
   
      Καθής: Ευρωπαϊκή Επιτροπή
   
      Αιτήματα
   
   Ο προσφεύγων ζητεί από το Γενικό Δικαστήριο:
   
               —
            
            
               να ακυρωθεί η σιωπηρή απόφαση της Διευθύνσεως ασφάλειας, περί απορρίψεως της επιβεβαιωτικής αιτήσεως προσβάσεως στα έγγραφα, την οποία υπέβαλε ο προσφεύγων στις 20 Ιανουαρίου 2017·
            
         
               —
            
            
               να επιβάλει στην καθής την ορθή και δίκαιη ικανοποίηση της ηθικής βλάβης την οποία υπέστη ο προσφεύγων λόγω της μη σύννομης αρνήσεως εξετάσεως της αιτήσεώς του προσβάσεως στα έγγραφα κατά παράβαση των διατάξεων του κανονισμού 1049/2001 (1)· και
            
         
               —
            
            
               να καταδικάσει την καθής στα δικαστικά της έξοδα καθώς και στα δικαστικά έξοδα του προσφεύγοντος κατά την παρούσα διαδικασία.
            
         
      Λόγοι και κύρια επιχειρήματα
   
   Με την παρούσα προσφυγή του, ο προσφεύγων ζητεί την ακύρωση της προμνημονευθείσας σιωπηρής αποφάσεως για δύο λόγους: πρώτον, διότι η προσβαλλομένη απόφαση δεν περιλαμβάνει καμία αιτιολογία ως προς τη μη δημοσιοποίηση των 15 εγγράφων που ζήτησε ο προσφεύγων, τα οποία δεν αναφέρονται στην από 22 Δεκεμβρίου 2016 απόφαση, με την οποία απορρίφθηκε η αίτηση προσβάσεως σε έγγραφα που είχε αρχικώς υποβάλει ο προσφεύγων· και δεύτερον, διότι η μη δημοσιοποίηση των λοιπών εγγράφων δεν ήταν αιτιολογημένη, ή εν πάση περιπτώσει, αιτιολογήθηκε εσφαλμένως, αν θεωρηθεί ότι η αιτιολογία της από 22 Δεκεμβρίου 2016 αποφάσεως περί απορρίψεως της αρχικής αιτήσεως προσβάσεως του προσφεύγοντος περιλαμβάνεται στην προσβαλλομένη σιωπηρή απόφαση.
   Τέλος, ο προσφεύγων ζητεί την πρόσφορη ικανοποίηση της ηθικής βλάβης την οποία υπέστη, η οποία απορρέει από συνεχιζόμενες καθυστερήσεις της διοικήσεως και τη μη σύννομη άρνηση να του χορηγηθεί πρόσβαση στα επίμαχα έγγραφα, κατά παράβαση των διατάξεων του κανονισμού 1049/2001.
   
      (1)  Κανονισμός (ΕΚ) 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145, 2001, σ. 43)